Imtella' Diċembru 1, 2021 Rapport: Glen Falzon Din is-sena d-Dipartiment tas-Sigurtà Soċjali se jirkupra iktar minn €4 miljun f'abbużi mill-benefiċċji soċjali. Din iċ-ċifra tinkludi l-benefiċċji soċjali li ma baqgħux jitħallsu lin-nies, u għalhekk ġew iffrankati lill-pajjiż, u benefiċċji li tħallsu żejda u qed jinġabru lura mill-Gvern. Din is-sena huwa stmat li d-Dipartiment tas-Sigurtà Soċjali se jirkupra iktar minn €4 miljun f'abbużi mill-benefiċċji soċjali. Din iċ-ċifra tinkludi l-benefiċċji soċjali li ma baqgħux jitħallsu lin-nies, u għalhekk ġew iffrankati lill-pajjiż, u benefiċċji li tħallsu żejda u qed jinġabru lura mill-Gvern. Id-Direttur fid-Dipartiment tas-Sigurtà Soċjali, George Cremona, qal li l-flus li jinġabru lura jerġgħu jiġu investiti f'benefiċċji soċjali għall-persuni li verament għandhom bżonn fosthom fil-pensjonijiet u l-assistenzi għall-persuni b'diżabilità. "Meta nitolbuhom lin-nies, nippretendu li dan il-benefiċċju soċjali jibda jħallashom lura. Jekk ma jkunx jista' jasal b'ċerti ammonti, aħna nagħmlu dawk li nsejħulhom agreements sabiex il-persuna iħallashom b'mod mensili fuq fażi ta' xhur bi qbil mad-Dipartiment u l-persuna." Spjega li dawn in-nuqqasijiet instabu mill-analiżi tal-applikazzjonijiet tal-benefiċċji soċjali li minnha jirriżulta li s-suppost benefiċjarji, ikunu pprovdew informazzjoni skorretta lid-Dipartiment tas-Sigurtà Soċjali. "Pereżempju ta' persuna li tiddikjara li qed tgħix waħidha bi tfal f'residenza tagħha imma fil-verità wara li ssir spezzjoni nsibu li dik il-persuna ma tkunx iddikjarat il-kompożizzjoni tal-household kif inhi għax insibu lil xi ħaddieħor jgħix magħha." Isiru wkoll spezzjonijiet għall-għarrieda mill-ispetturi tad-Dipartiment tas-Sigurtà Soċjali. "Kull ftit żmien il-kompjuter stess jagħżlilna l-każi sabiex nagħmlu spezzjonijiet sabiex naraw li l-carer vera qed jieħu ħsieb lill-pazjent u hemmhekk, inkunu ċerti li l-benefiċċju soċjali qiegħed imur għand min ħaqqu u li dak il-pazjent jiġi mantnut kif suppost." Innota li mhux kull każ jissarraf f'reat kriminali iżda fejn ikun hemm abbużi li s-Sur Cremona sejjaħ rampanti, id-Dipartiment tas-Sigurtà Soċjali jgħaddihom lill-Pulizija għal iktar stħarriġ biex possibbilment jinħarġu akkużi ta' frodi fil-konfront ta' dawn il-persuni.